ილიაუნის სამეცნიერო კაფეში: ჯუანშერ ჯეჯელავას საჯარო ლექცია
2017-10-16 19:00 (Asia/Dubai)
16 ოქტომბერს, 19:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ ასოცირებული პროფესორის (საბუნებისმეტყველო მეცნიერებებისა და საინჟინრო ფაკულტეტი) ჯუანშერ ჯეჯელავას საჯარო ლექციაზე: „რა არის სუპერსიმეტრია და როგორ ეძებენ მას“.
ნაწილაკების ფიზიკაში არსებობს თეორიული კონსტრუქცია, რომელსაც ჰქვია სუპერსიმეტრია (SuperSymmetry), მეცნიერთა ჟარგონზე – სუსი (SUperSYmmetry). შესაძლოა, სუპერსიმეტრია ძალიან ლამაზი, მაგრამ რეალობას მოწყვეტილი მათემატიკური კონსტრუქციაა, მაგრამ იმ შემთხვევაში, თუ ის ნამდვილად არსებობს, ჩვენთვის ცნობილი ელემენტარული ნაწილაკების რიცხვი, როგორც მინიმუმ, შეიძლება გაორმაგდეს.
ლექცია მიზნად ისახავს, მსმენელს პოპულარული ენით აუხსნას სუპერსიმეტრიის არსი და გააცნოს, რა სიახლეებია დიდ ადრონულ კოლაიდერზე (LHC, CERN), სუსის ძიების ფრონტზე,
დრო: 16 ოქტომბერი, 19:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა: რატომ არის მნიშვნელოვანი Scopus-ის გამოყენება?
2017-10-16 17:00
16 ოქტომბერს, 17:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ბიბლიოთეკა გიწვევთ შეხვედრაზე – რატომ არის მნიშვნელოვანი სამეცნიერო ბაზა Scopus-ის გამოყენება?!
Scopus-ი წარმოადგენს ელბაზას, რომელიც აერთიანებს ბიბლიოგრაფიულ მონაცემებს 5000-ზე მეტი გამომცემლის 21000 დასახელების სამეცნიერო ჟურნალიდან, მთლიანობაში 50 მილიონზე მეტ ჩანაწერს. მომხმარებელს მრავალფეროვანი ინსტრუმენტების გამოყენებით საშუალება ეძლევა, დადგინოს, გააანალიზოს და ვიზუალურად წარმოადგინოს კონკრეტული ავტორის/სტატიის ციტირების მაჩვენებელი/ H-ინდექსი. აღნიშნული ბაზა გვეხმარება, მუდმივად ვაკონტროლოთ მსოფლიოში მიმდინარე კვლევების ტენდენცია მეცნიერების, ტექნოლოგიის, მედიცინის, ჰუმანიტარულ და სოციალურ დარგებში.
შეხვედრა საინტერესო იქნება სამაგისტრო და სადოქტორო საფეხურის სტუდენტებისთვის, მკვლევრებისთვის, პროფესორ-მასწავლებელებისთვის, ბიბლიოთეკის თანამშრომლებისთვის.
შეხვედრას გაუძღვება ელსევიერის რეგიონული მენეჯერი ბ-ნი პიტერ პოროში.
სამუშაო ენა: ინგლისური
დრო: 16 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა ესტონური უნივერსიტეტების წარმომადგენლებთან
2017-10-16 15:00
16 ოქტომბერს, 15:00 საათზე, ილიას სახელმწიფო უნივერსიტეტის A101 აუდიტორიაში, გაიმართება სტუდენტების შეხვედრა ესტონური უნივერსიტეტების წარმომადგენლებთან. შეხვედრაზე უცხოეთში სწავლით დაინტერესებულ ყველა პირს შესაძლებლობა ექნება, გაეცნოს სასწავლო პროგრამებს, მიიღოს დეტალური ინფორმაცია დაფინანსებისა და სტიპენდიების შესახებ და პირადად გაესაუბროს უნივერსიტეტების წარმომადგენლებს.
ამჟამად ესტონეთში მრავალი ქართველი სტუდენტი სწავლობს სრული დაფინანსებით. არ გაუშვათ შესაძლებლობა, პირადად შეხვდეთ უნივერსიტეტის წარმომადგენლებს და მიიღოთ ამომწურავი ინფორმაცია ესტონეთში სწავლის შესახებ.
საკონტაქტო ინფორმაცია:
კაროლინ მაგი, ტალინის უნივერსიტეტი (magika@tlu.ee);
კეიტ კიისელი, ტალინის ტექნოლოგიური უნივერსიტეტი (keit.kiissel@ttu.ee);
ალექსანდრე ჩანადირი, ტარტუს უნივერსიტეტი (alexander.chanadiri@ut.ee).
დრო: 16 ოქტომბერი, 15:00 საატი
ადგილმდებარეობა: A 101 აუდიტორია (ი.ჭავჭავაძის გამზ. N32), ილიას სახელმწიფო უნივერსიტეტი

საქართველოს ბიოქიმიკოსთა ასოციაციის პირველი კონფერენცია
2017-10-16 10:00
16-17 ოქტომბერს ილიას სახელმწიფო უნივერსიტეტსა და ივ.ჯავახიშვილის სახელმწიფო უნივერსიტეტში გაიმართება საქართველოს ბიოქიმიკოსთა ასოციაციის პირველი კონფერენცია. 16 ოქტომბრის სხდომა ჩატარდება 10:00 საათზე ილიას სახელმწიფო უნივერსიტეტის G106 აუდიტორიაში.
ამ დღეს თანამიმდევრულად გაიმართება შემდეგი სხდომები:

უჯრედის აქტივობის ბიოქიმიური რეგულაციის პრინციპები
მიკრობული და მცენარეული ფერმენტები
მცენარეული გენომის სტრუქტურა და ევოლუცია
ნერვული ქსოვილის ბიოქიმია

დაწვრილებითი ინფორმაცია კონფერენციის შესახებ იხილეთ დანართში.
დრო: 16 ოქტომბერი, 10:00-16:00 საათი
ადგილმდებარეობა: G106 აუდიტორია (გიორგი წერეთლის ქ. №1), ილიას სახელმწიფო უნივერსიტეტი

შვეიცარიელ მწერლებთან შეხვედრა „ლიგამუსში“
2017-10-13 19:00
13 ოქტომბერს, 19.00 საათზე, ილიას სახელმწიფო უნივერსიტეტის წიგნის სახლი „ლიგამუსი“ თანამედროვე შვეიცარიელ მწერლებს უმასპინძლებს. ანეტე ლორი და ბარბარა შიბლი, რომლებიც ილიაუნის ავსტრიული კულტურის ცენტრის მოწვევით ჩამოვიდნენ საქართველოში, წაიკითხავენ ნაწყვეტებს თავიანთი რომანებიდან და ისაუბრებენ ერთმანეთის შემოქმედებასა და თანამედროვე შვეიცარიული ლიტერატურის აქტუალურ ტენდენციებზე, მათ შორის, ქალის თემაზე.
ღონისძიება ეწყობა ილიაუნიში მიმდინარე ორდღიანი სამეცნიერო კონფერენციის ფარგლებში, რომლის თემაა „ქალის ტრანსკულტურული რეპრეზენტაციები ლიტერატურასა და ფილოსოფიაში“.
სამუშაო ენა: გერმანული
დრო: 13 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „როგორ მუშაობს პროპაგანდა“
2017-10-13 19:00
13 ოქტომბერს, 19:00 საათზე, ილიას სახელმწიფო უნივერსიტეტის A101 აუდიტორიაში ლიბცენტრის ეგიდით ფილოსოფოსი ლევან ღამბაშიძე წაიკითხავს საჯარო ლექციას თემაზე: „როგორ მუშაობს პროპაგანდა“.
განხილული იქნება პროპგანდის მუშაობის ძირითადი პრინციპები, რა უმყარებს საფუძველს პროპაგანდას და როგორ ამოვიცნოთ იგი.
დრო: 13 ოქტომბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ ფრანც რაუხის საჯარო ლექცია: „რა არის პრაქტიკული კვლევა? თეორიული კონცეფციები და პრაქტიკული მაგალითები“
2017-10-13 16:00
13 ოქტომბერს, პარასკევს, 16.00 საათზე, ილიას სახელმწიფო უნივერსიტეტის G106 აუდიტორიაში გაიმართება პროფესორ ფრანც რაუხის საჯარო ლექცია: „რა არის პრაქტიკული კვლევა? თეორიული კონცეფციები და პრაქტიკული მაგალითები“.
პროფესორი ფრანც რაუხი ამჟამად ხელმძღვანელობს სკოლის განვითარების ინსტიტუტს კლაგენფურტის უნივერსიტეტში (ავსტრია). მას აქვს მასწავლებელთა პროფესიული განვითარების სფეროში მოღვაწეობის მრავალწლიანი გამოცდილება. წლების მანძილზე მუშაობდა, როგორც მკვლევარი ინგლისისა და ამერიკის უნივერსიტეტებში.
პროფესორი რაუხი არის ჟურნალის Educational Action Research Journal ერთ-ერთი რედაქტორი და მრავალი სამეცნიერო ჟურნალის სარედაქციო საბჭოს წევრი. მონაწილეობს არაერთ ევროპულ კვლევით და სტრუქტურული განვითარების პროექტში. მისი სწავლებისა და კვლევის სფეროა მდგრადი განვითარება განათლებაში, სკოლის განვითარება, საბუნებისმეტყველო განათლება, ქსელების განვითარება განათლებაში, პრაქტიკული კვლევა, მასწავლებელთა განათლება და პროფესიული განვითარება.
ლექციის ენა: ინგლისური (თანმიმდევრული ქართული თარგმანით)
დრო: 13 ოქტომბერი, 16:00 საათი
ადგილმდებარეობა: G106 აუდიტორია (გიორგი წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

საკონსულტაციო შეხვედრა მაგისტრანტთა სასწავლო-კვლევითი პროექტების გრანტით დაფინანსების 2017 წლის კონკურსში მონაწილეობის მსურველებთან
2017-10-13 15:00
13 ოქტომბერს, 15:00 საათზე, ილიას სახელმწიფო უნივერსიტეტის E 207 აუდიტორიაში გაიმართება შოთა რუსთაველის ეროვნული სამეცნიერო ფონდის წარმომადგენელთა საკონსულტაციო შეხვედრა მაგისტრატურის საფეხურის სტუდენტებთან. შეხვედრაზე მომხსენებლები მიზნობრივ აუდიტორიას განუმარტავენ ეროვნული სამეცნიერო ფონდის მიერ გამოცხადებული საგრანტო კონკურსის პირობებსა და წესს.
კონკურსის მიზანია მაგისტრატურის აკრედიტებულ საგანმანათლებლო პროგრამაზე ჩარიცხული მაგისტრანტების სამაგისტრო ნაშრომის ფარგლებში სამეცნიერო კვლევების ხარისხის გაზრდის, აკადემიური დონის ამაღლებისა და კვლევითი უნარ-ჩვევების განვითარების ხელშეწყობა, ასევე, საქართველოს უმაღლესი საგანმანათლებლო დაწესებულების სამეცნიერო-კვლევითი პოტენციალის გაუმჯობესების, სწავლის პროცესში კვლევის ინტეგრაციისა და თემატური და/ან ინტერდისციპლინური მიმართულებით კვლევითი აქტივობის განვითარების ხელშეწყობა.
კონკურსში მონაწილეობა შეუძლია საქართველოს მოქალაქე, უმაღლესი საგანმანათლებლო დაწესებულების მაგისტრატურის აკრედიტირებულ საგანმანათლებლო პროგრამაზე ჩარიცხულ, სტუდენტის აქტიური სტატუსის მქონე მაგისტრანტს. გრანტის მიღების პერიოდში მაგისტრანტი უნდა იყოს მაგისტრატურის საგანმანათლებლო პროგრამის დამამთავრებელი ან დამამთავრებლის წინა სემესტრის სტუდენტი.
დეტალური ინფორმაცია კონკურსის შესახებ იხილეთ ბმულზე.
დრო: 13 ოქტომბერი, 15:00 საათი
ადგილმდებარეობა: აუდიტორია E 207 (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

ავსტრიული კულტურის ცენტრში: საერთაშორისო კონფერენცია „ქალის ტრანსკულტურული რეპრეზენტაციები ლიტერატურასა და ფილოსოფიაში“
2017-10-12 10:00
12-13 ოქტომბერს ილიას სახელმწიფო უნივერსიტეტის S 507 აუდიტორიაში გაიმართება საერთაშორისო კონფერენცია, რომლის თემაა „ქალის ტრანსკულტურული რეპრეზენტაციები ლიტერატურასა და ფილოსოფიაში“. კონფერენციაში მონაწილეობას მიიღებენ მომხსენებლები ავსტრიიდან, შვეიცარიიდან, თურქეთიდან და სომხეთიდან, ასევე ილიას სახელმწიფო უნივერსიტეტისა და საქართველოს სხვა უმაღლესი სასწავლებლების წარმომადგენლები.
კონფერენცია მომზადდა ილიას სახელმწიფო უნივერსიტეტის შედარებითი ლიტერატურის ინსტიტუტის, სავლე წერეთლის ფილოსოფიის ინსტიტუტისა და ავსტრიული კულტურის ცენტრის ერთობლივი პროექტის ფარგლებში.
კონფერენციის ფინანსური მხარდამჭერები არიან: ავსტრიის საგარეო საქმეთა სამინისტროს კულტურ-პოლიტიკის სექცია, ავსტრიის საელჩო თბილისში, ილიას სახელმწიფო უნივერსიტეტი.
დრო: 12-13 ოქტომბერი, 10 საათი
ადგილმდებარეობა: S 507 აუდიტორია, ავსტრიული კულტურის ცენტრი (გიორგი წერეთლის ქ. N3), ილიას სახელმწიფო უნივერსიტეტი
დასწრება თავისუფალია.
კონფერენციის პროგრამა იხ. ბმულში

მარსელ პრუსტის „სვანის მხარეს“ – რომანის პრეზენტაცია ილიაუნის ლიტერატურულ კლუბში
2017-10-11 19:00
11 ოქტომბერს, 19:00 საათზე, წიგნის სახლ „ლიგამუსში“ ილიაუნის ლიტერატურული კლუბი და ბაკურ სულაკაურის გამომცემლობა გეპატიჟებათ მარსელ პრუსტის 7 რომანისგან შემდგარი ციკლის „დაკარგული დროის ძიებაში“ პირველი წიგნის „სვანის მხარეს“ პრეზენტაციაზე.
მარსელ პრუსტი (1871-1922) მე-20 საუკუნის ერთ-ერთ ყველაზე გავლენიან მწერლადაა აღიარებული, მიუხედავად იმისა, რომ მას „ერთი ნაწარმოების ავტორს“ უწოდებენ. ფრანგი მწერალი, რომელიც მოდერნიზმის მამამთავრად, დეკადენტური რომანის ფუძემდებლადაა მიჩნეული.
„დაკარგული დროის ძიებაში“ მარსელ პრუსტის რეალური ცხოვრების სხვადასხვა ეტაპზე მიღებული, გონებაში ღრმად დალექილი შთაბეჭდილებების ნაკრებია. ციკლის პირველ წიგნში მთხრობელი საკუთარ ბავშვობას იხსენებს. ცხრა წლის მარსელი ასთმით დაავადდა და იძულებული გახდა, ზაფხული ილიეში გაეტარებინა. ილიე „დაკარგული დროის ძიებაში“ კომბრედ იქცა. სწორედ იქ მიმდინარეობს რომანის უმთავრესი პერიპეტიები. „სვანის მხარეს“ გარდა მთხრობელის ბავშვობისა, ოჯახის ძველი მეგობრის, მესიე სვანის ცხოვრების ერთ მნიშვნელოვან ეპიზოდზეც გვიყვება. ღრმად ფილოსოფიურ-ფსიქოლოგიური, „იმპრესიონისტული“ ტექსტი, რომელიც მოვლენათა ობიექტურად გაანალიზების ნაცვლად ინტუიციურ წვდომას, სუბიექტურ აღწერას გვთავაზობს, ღრმად იჭრება მკითხველის გონებაში და წარუშლელ შთაბეჭდილებას ტოვებს.
„სვანის მხარეს“ ქართულად პირველად გამოიცემა – წიგნის გამოსვლიდან (1913 წ.) საუკუნეზე მეტი ხნის შემდეგ.
წიგნს მთარგმნელი სოფიო ბენდიაშვილი და ფილოლოგი, აღმოსავლეთმცოდნე გიორგი ლობჟანიძე წარადგენენ.
დრო: 11 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: ზურაბ სილაგაძის საჯარო ლექცია
2017-10-11 16:00
11 ოქტომბერს, 16:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ ზურაბ სილაგაძის (ბუდკერის ბირთვული ფიზიკის ინსტიტუტი და ნოვოსიბირსკის სახელმწიფო უნივერსიტეტი) საჯარო ლექციაზე.
თემა: „რადიალური აჩქარების თანაფარდობა და დისიპაციური ფარული მატერია“.
დაკვირვებები მიუთითებს, რომ ჩვეულებრივი ნივთიერებები, ბარიონები, გავლენას ახდენს ბნელი მატერიის სტრუქტურულ თვისებებზე გალაქტიკაში. ამის ერთ-ერთი გამოვლენაა რადიალური აჩქარების თანაფარდობა, რაც არის მჭიდრო კორელაცია რეალურ გრავიტაციული აჩქარებისა და გრავიტაციული ველის იმ დაძაბულობას შორის, რასაც გალაქტიკის მოცემულ წერტილში მხოლოდ ბარიონები ქმნის. ნაჩვენები იქნება, რომ ბნელი მატერიის სიმკვრივის პროფილი, რომელიც მოტივირებულია დისიპაციური ბნელი მატერიის მოდელებით, მათ შორის, სარკული ბნელი მატერიის მოდელით, საშუალებას გვაძლევს, დავაკმაყოფილოთ რადიალური აჩქარების თანაფარდობა.
დრო: 11 ოქტომბერი, 16:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა DAAD-ს სასტიპენდიო პროგრამების შესახებ
2017-10-10 17:00
10 ოქტომბერს, 17:00 სთ.-ზე, ილიას სახელმწიფო უნივერსიტეტის A101 აუდიტორიაში DAAD-ის თბილისის საინფორმაციო ცენტრის წარმომადგენლები სტუდენტებისათვის გამართავენ შეხვედრას, რომელზეც განიხილავენ DAAD-ის სასტიპენდიო პროგრამებს 2018-2019 სასწავლო წლისთვის.
გერმანული ენის კურსი:

საზაფხულო ენის კურსი გერმანიის უნივერსიტეტებში;

საბუთების წარდგენის ბოლო ვადა: 01.12.2017

სტიპენდია სტუდენტური ჯგუფებისთვის;

საბუთების წარდგენის ბოლო ვადა: 01.11.2017; 01.02.,01.05. 2018

სამაგისტრო სტიპენდიები:

სამაგისტრო სტიპენდია ყველა სპეციალობისთვის;

საბუთების წარდგენის ბოლო ვადა: 01.11.2017

სამაგისტრო სტიპენდია ეკონომისტებისთვის;

საბუთების წარდგენის ბოლო ვადა: 01.11.2017

კვლევითი სტიპენდიები:

კვლევითი სტიპენდიები (1-3 თვე, 6 თვე, 1 წელი, 3 წელი)

საბუთების წარდგენის ბოლო ვადა: 15.11.2017

შოთა რუსთაველის ეროვნული სამეცნიერო ფონდისა და DAAD-ის ერთობლივი

კვლევითი სტიპენდიები (3-6 თვე)
(კონკურსი გამოცხადდება ოქტომბერ-ნოემბერში)
სამუშაო ენა: ინგლისური (ინფორმაციის მიღება შესაძლებელი იქნება ქართულადაც)
დრო: 10 ოქტომბერს, 17:00 საათი,
ადგილმდებარეობა: A101 აუდიტორია (ი. ჭავჭავაძის N32), ილიას სახელმწიფო უნივერსიტეტი

პროფესორ თენგიზ ვერულავას საჯარო ლექცია: „სამედიცინო ბაზარი: ინფორმაცია და სტიმულები“
2017-10-09 20:00
9 ოქტომბერს, 20 საათზე, ილიას სახელმწიფო უნივერსიტეტის E 207 აუდიტორიაში მედიცინის აკადემიური დოქტორი, პროფესორი თენგიზ ვერულავა ჯანდაცვისა და დაზღვევის ინსტიტუტის ეგიდით გამართავს საჯარო ლექციას თემაზე: „სამედიცინო ბაზარი: ინფორმაცია და სტიმულები”.
ჯანდაცვის სექტორი, როგორც ეკონომიკის დარგი, თავისი სპეციფიკურობით ხასიათდება. ეს სპეციფიკა ეკონომიკური ურთიერთობების განსაკუთრებულ ფორმებს განაპირობებს. თუმცა საზოგადოებაში გავრცელებულია აზრი, რომ ჯანდაცვის ეკონომიკა არაფრით განსხვავდება ჩვეულებრივი ბაზრისაგან.
ცნობილი ამერიკელი ეკონომისტის, უილიამ ჰსიაოს მიხედვით, ჯანდაცვა წარმოადგენს „ანორმალურ, პათოლოგიურ ეკონომიკას“ (Abnormal economics), ანუ „ეკონომიკას, რომლის საბაზრო ძალების გავლენა სერვისების მოცულობაზე, მათ ფასსა და ხარისხზე არსებითად განსხვავდება ჩვეულებრივი ბაზრებისგან“ (Hsiao, 1995). სამედიცინო ბაზრის ასეთი განსხვავება ჩვეულებრივ ბაზარზე მოქმედი ანალოგიური ურთიერთობებისაგან განპირობებულია სამედიცინო მომსახურების სოციალურ-ეკონომიკური ბუნებით და სამედიცინო მომსახურების მიწოდების სპეციფიკურობით.
საჯარო ლექციაზე განხილული იქნება განსხვავებაა სამედიცინო ბაზარსა და ჩვეულებრივ ბაზარს შორის და რით არის განპირობებული ეს განსხვავება.
დრო: 9 ოქტომბერი, 20:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
საჯარო ლექციის ვიდეოჩანაწერის ბმული.

„ალდაგის“ წარმომადგენლების საინფორმაციო შეხვედრა სტუდენტებთან
2017-10-09 12:00
9 ოქტომბერს, 12:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ინიციატივით, სადაზღვევო კომპანია „ალდაგი“ გამართავს დასაქმებასთან დაკავშირებულ საინფორმაციო შეხვედრას.
სადაზღვევო კომპანია „ალდაგის“ ადამიანური რესურსების მართვის განყოფილების წარმომადგენლები და გაყიდვების მიმართულების სპეციალისტები სტუდენტებს გააცნობენ დეტალურ ინფორმაციას სააგეტო ქსელში, სადაზღვევო აგენტის/პრომო აგენტის პოზიციებზე დასაქმების შესაძლებლობის შესახებ: ფუნქცია-მოვალეობებზე, დაწინაურებისა და წინსვლის პერსპექტივაზე, ასევე სამუშაო საათებზე, რომელიც მთლიანად მორგებულია სტუდენტებზე.
დრო: 9 ოქტომბერი, 12:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ ალბერტ ბაიბურინის საჯარო ლექცია: „საბჭოთა პასპორტი“
2017-10-07 16:00
7 ოქტომბერს, 16:00 საათზე, ილიას სახელმწიფო უნივერსიტეტის G 106 აუდიტორიაში გაიმართება პეტერბურგის ევროპული უნივერსიტეტის ანთროპოლოგიის ფაკულტეტის პროფესორის, ისტორიის მეცნიერებათა დოქტორის, სორბონის უნივერსიტეტის საპატიო დოქტორ ალბერტ ბაიბურინის საჯარო ლექცია: „საბჭოთა პასპორტი“.
1917 წელს რუსეთის იმპერიაში არსებული საპასპორტო სისტემა შეიცვალა. საზოგადოებამ 15 წელი ამ დოკუმენტის გარეშე იცხოვრა. მოულოდნელად, 1932 წელს, სსრკ-ში შემოიღეს ახალი საპასპორტო სისტემა.

რით იყო ეს აუცილებელობა განპირობებული?
არის თუ არა საპასპორტო სისტემა მოსახლეობის სოციალური ფილტრაციის საშუალება?
რას მოიცავდა ახალი პროექტი „სოციალური რეჟიმები“?
რატომ გახდა აუცილებელი ჩაწერისა და აღრიცხვის ინსტიტუტების შემოღება?
საპასპორტო წიგნებში განხორცილებული ცვლილებები 1938 წელს და ეთნიკურობის ახლებური განსაზღვრება
შინაგან საქმეთა მინისტრის 1953 წლის 16 ივნისის ბრძანება საპასპორტო შეზღუდვების შესახებ
1960-იანი წლების საბჭოთა საპასპორტო სისტემის რეფორმირების პროექტი
საბჭოთა და პოსტსაბჭოთა პასპორტი

მომხსენებლის შესახებ:
ალბერტ ბაიბურინი არის პეტერბურგის ევროპული უნივერსიტეტის ანთროპოლოგიის ფაკულტეტის პროფესორი. 1972 წელს მან დაამთავრა ტარტუს უნივერსიტეტი ფილოლოგის სპეციალობით. ჯერ კიდევ სტუდენტობის დროს დაიწყო მუშაობა თემაზე „აღმოსავლეთ სლავთა ფოლკლორი და ეთნოგრაფია“. 1975 წელს დაასრულა ასპირანტურა და მუშაობა დაიწყო ეთნოგრაფიის ინსტიტუტში. 1975 წელს დაიცვა საკანდიდატო, ხოლო 1995 წელს – სადოქტორო დისერტაცია. 2000-იანი წლებიდან მისი კვლევის ობიექტია საბჭოთა ყოველდღიურობა. იგი არის 350 მეტი პუბლიკაციის ავტორი ეთნოგრაფიაში, ფოლკლორსა და სემიოტიკაში.
ლექცია იმართება „საბჭოთა წარსულის კვლევის ლაბორატორიის“ პროექტ „ღია სივრცე საქართველოს საბჭოთა ისტორიის გააზრებისთვის“ ფარგლებში, რომელიც ხორციელდება dvv international-ის ფინანსური მხარდაჭერით. პროექტის პარტნიორია ილიას სახელმწიფო უნივერსიტეტი.
ლექციის ენა: რუსული
დრო: 7 ოქტომბერი, 16:00 საათი
ადგილმდებარეობა: G 106 აუდიტორია (გ. წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „ზოგი რამ თავისუფლების შესახებ“
2017-10-06 19:00
6 ოქტომბერს, 19:00 საათზე, ილიას სახელმწიფო უნივერსიტეტის A 101 აუდიტორიაში ლიბცენტრის ეგიდით იურისტი გიორგი მშვენიერაძე გამართავს საჯარო ლექციას: „ზოგი რამ თავისუფლების შესახებ“.
განხილული იქნება თავისუფლების ფილოსოფიური საფუძვლები და პრინციპები, რა ასახვა ჰპოვეს მათ ქართულ პუბლიცისტიკაში, რა არის თავისუფლების თანამედროვე სტანდარტები.
დრო: 6 ოქტომბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. N32) ილიას სახელმწიფო უნივერსიტეტი

კვლევის – „სამოქალაქო აქტივიზმის მნიშვნელობა საქართველოს უნივერსიტეტების სტუდენტებისათვის“ – ანგარიშის პრეზენტაცია
2017-10-06 15:00
6 ოქტომბერს, 15:00 საათზე, ილიას სახელმწიფო უნივერსიტეტის A101 აუდიტორიაში Erasmus + პროექტის: „კურიკულუმის რეფორმა დემოკრატიული პრინციპებისა და სამოქალაქო განათლების ხელშეწყობისათვის ისრაელსა და საქართველოში ფარგლებში დაგეგმილია კვლევის – „სამოქალაქო აქტივიზმის მნიშვნელობა საქართველოს უნივერსიტეტების სტუდენტებისათვის“ – ანგარიშის პრეზენტაცია. კვლევა შესრულებულია პროექტში ჩართული ილიას სახელმწიფო უნივერსიტეტის სტუდენტების მიერ 2016-17 წლებში სამოქალაქო განვითარების ინსტიტუტის ხელმძღვანელობით. მათ ასისტირებას უწევდნენ პროექტის მონაწილე სხვა უნივერსიტეტების სტუდენტებიც.
პრეზენტაცია განკუთვნილია ილიას სახელმწიფო ინივერსიტეტის სტუდენტებისა და აკადემიური პერსონალისათვის, ასევე მოწვეული იქნებიან პროექტში ჩართული უნივერსიტეტების სტუდენტები, ამ თემით დაინტერესებული არასამთავრობო ორგანიზაციებისა და მასმედიის წარმომადგენლები.
დრო: 6 ოქტომბერი, 15:00-17:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი

ხათუნა თავდგირიძის „თევზი ორი ჩრდილით“ – რომანის წარდგენა ილიაუნის ლიტერატურულ კლუბში
2017-10-04 19:30
4 ოქტომბერს, 19:30 საათზე ილიაუნის ლიტერატურული კლუბი და გამომცემლობა ,,პეგასი“ გეპატიჟებათ ხათუნა თავდგირიძის რომანის – „თევზი ორი ჩრდილით“ წარდგენაზე.
„თევზი ორი ჩრდილით“ მაგიური რეალიზმის ჟანრში დაწერილი თანამედროვე ქართული ფილოსოფიური რომანია, რომლის სიუჟეტი, ერთი მხრივ, გამოგონილი მისტიკური ქვეყნის – ზღვისპირა უმმანის, მეორე მხრივ კი, ისტორიული ადრეული შუა საუკუნეების დასავლეთისა და აღმოსავლეთის, ქრისტიანული და ისლამური სამყაროების გადაკვეთათა ზღვარზე ვითარდება. აქ გამოგონილ პერსონაჟებთან ერთად შეხვდებით მსოფლიო ფოლკლორულ-მითოსურ სახეებს, რელიგიურ და მითოლოგიურ უნივერსალურ არქეტიპებს. რომანის მთავარი კოსმოგონიურ-ესქატოლოგიური კონცეფცია კი ხორცშესხმულია შუა საუკუნეების აპოკალიფსური ისტერიებით, რაც მუდმივ ფონად გასდევს ერთი უძველესი გვარის ბერელების მისტიკურ ქრონიკას.
წიგნს წარადგენენ ავტორი ხათუნა თავდგირიძე, ლიტერატურის კრიტიკოსი ლექსო დორეული, ხოლო რომანის ფრაგმენტების გერმანულ თარგმანსა და მის გერმანიაში დაგეგმილ პრეზენტაციაზე ისაუბრებს ფრანკფურტის ქართული ლიტერატურული სალონის, ,,ევტერპეს”, ხელმძღვანელი, ფრანკფურტის გოეთეს უნივერსიტეტის პროფესორი მანანა თანდაშვილი.
დრო: 4 ოქტომბერი, 19:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ პიტერ ჩაილდსის საჯარო ლექციებისა და სემინარების ციკლი
2017-10-04 16:00
24 სექტემბრიდან 7 ოქტომბრის ჩათვლით ილიას სახელმწიფო უნივერსიტეტის საბუნებისმეტყველო განათლების კვლევით ცენტრ SALiS-ს ეწვევა ლიმერიკის უნივერსიტეტის (ირლანდია) პროფესორი პიტერ ჩაილდსი. პროფესორი ჩაილდსი საბუნებისმეტყველო საგნების პედაგოგებისთვის გამართავს საჯარო ლექციებსა და ორ სემინარს – „კვლევაზე დაფუძნებული სწავლება – ბუნებისმეტყველების საიდუმლოებანი“ – თბილისსა და თელავში.
სემინარები განკუთვნილია V, VI, VII კლასის ბუნებისმეტყველების მასწავლებლებისთვის, რომლებიც არიან საბუნებისმეტყველო განათლების კვლევითი ცენტრ SALiS-ის მასწავლებელთა ქსელის წევრები.
პროფესორი პიტერ ჩაილდსი 2010 წლიდან თანამშრომლობს ილიას სახელმწიფო უნივერსიტეტის საბუნებისმეტყველო განათლების კვლევით ცენტრთან. მას აქვს სხვადასხვა უნივერსიტეტში საბუნებისმეტყველო მეცნიერებების სწავლების 40-წლიანი გამოცდილება; მუშაობდა ამერიკის შეერთებულ შტატებში, უგანდაში, ინგლისსა და ირლანდიაში; 1980 წლიდან ჟურნალ Chemistry in Action-ის დამფუძნებელი და რედაქტორია; ბატონი ჩაილდსი წლების განმავლობაში იყო ირლანდიის საბუნებისმეტყველო საგნების მასწავლებელთა ასოციაციის პრეზიდენტი და ქიმიის ინსტიტუტის დირექტორი. ამჟამად აქტიურად მუშაობს ლიმერიკის უნივერსიტეტის ქიმიის განათლების კვლევის ჯგუფში. მას აქვს ევროკავშირის პროექტებში მონაწილეობის მრავალწლიანი გამოცდილება. ბატონი ჩაილდსი გახლავთ ევროკავშირის ექსპერტი და პროექტების შემფასებელი.
განრიგი
საჯარო ლექცია: „საბუნებისმეტყველო საგნების სწავლების თანამედროვე მიდგომები ირლანდიის მაგალითზე“
დრო: 27 სექტემბერი, 16 საათი
ადგილმდებარეობა: G106 (გ. წერეთლის N1), ილიას სახელმწიფო უნივერსიტეტი
დასწრება თავისუფალია.

სემინარი: „კვლევაზე დაფუძნებული სწავლება – ბუნებისმეტყველების საიდუმლოებანი“
დრო: 28 სექტემბერი, 16 საათი
ადგილმდებარეობა: SALiS ლაბორატორია, G კორპუსი, ილიას სახელმწიფო უნივერსიტეტი
მხოლოდ SALiS-ის მასწავლებელთა ქსელის რეგისტრირებული წევრებისთვის.

საჯარო ლექცია: „საბუნებისმეტყველო საგნების სწავლების თანამედროვე მიდგომები ირლანდიის მაგალითზე“
დრო: 2 ოქტომბერი
ადგილმდებარეობა: თელავის მე-7 საჯარო სკოლა
დასწრება თავისუფალია.

სემინარი: „კვლევაზე დაფუძნებული სწავლება – ბუნებისმეტყველების საიდუმლოებანი“
დრო: 3 ოქტომბერი
ადგილმდებარეობა: თელავის მე-7 საჯარო სკოლა
მხოლოდ SALiS-ის მასწავლებელთა ქსელის რეგისტრირებული წევრებისთვის.

ლექცია: „საბუნებისმეტყველო საგნების სწავლება საუნივერსიტეტო საფეხურზე – კვლევის შედეგები და გამოწვევები“
დრო: 4 ოქტომბერი, 16 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. 32), ილიას სახელმწიფო უნივერსიტეტი
დასწრება თავისუფალია.

სემინარი: „კვლევაზე დაფუძნებული სწავლება – ბუნებისმეტყველების საიდუმლოებანი“
დრო: 5 ოქტომბერი, 16 საათი
ადგილმდებარეობა: SALiS ლაბორატორია, G კორპუსი, ილიას სახელმწიფო უნივერსიტეტი
მხოლოდ SALiS-ის მასწავლებელთა ქსელის რეგისტრირებული წევრებისთვის.

საერთაშორისო კონფერენცია: „21-ე საუკუნის 21 გამოწვევა: ჰუმანიტარული და სოციალური მეცნიერებები“
2017-10-03 10:00
2017 წლის 3-5 ოქტომბერს ილიას სახელმწიფო უნივერსიტეტში გაიმართება CODFREURCOR-ის (ცენტრალური და აღმოსავლეთ ევროპის უნივერსიტეტების ფრანკოფონული რეგიონული სადოქტორო კოლეჯი ჰუმანიტარულ მეცნიერებებში) მე-5 საერთაშორისო კონფერენცია: „21-ე საუკუნის 21 გამოწვევა: ჰუმანიტარული და სოციალური მეცნიერებები“. კონფერენციაში მონაწილეობას მიიღებს 100-მდე პროფესორი, დოქტორანტი, მეცნიერი, მკვლევარი როგორც საქართველოდან, ასევე მსოფლიოს 15 ქვეყნიდან, ესენია: მოლდოვა, რუმინეთი, საფრანგეთი, ბელგია, იტალია, კანადა, ვიეტნამი, ლიბანი, ალჟირი, მაროკო, კოტ დივუარი, მადაგასკარი, კამერუნი, კონგო, გაბონი.
კონფერენციაზე ყურადღება გამახვილდება კვლევების ისეთ მთავარ სფეროებზე, როგორებიცაა: გლობალიზაცია – 21-ე საუკუნის ერთ-ერთი მთავარი გამოწვევა და თანამედროვე ფილოლოგია, ლინგვისტური და კულტურული პროცესები – პლურილინგვიზმი, პლურიკულტურალიზმი და საგანმანათლებლო და ენობრივი პოლიტიკა, ციფრული ჰუმანიტარია, თანამედროვე ლიტერატურა, ხელოვნება, ფოლკლორი, ენათა კონტაქტები – ახალი მიდგომები ენის, კულტურის, ლიტერატურის სწავლებაში; ინტერკულტურული დიალოგი და ტრადუქტოლოგია; გამოყენებითი ენათმეცნიერება; ახალი სპეციალიზებული სფეროების ტერმინოლოგიების სოციოკულტურული თავისებურებები; კორპუსის ლინგვისტიკა; ენობრივი, კულტურული, რელიგიური და ა.შ. იდენტობა.
კონფერენციის მონაწილეები იმსჯელებენ აგრეთვე სოციალური მეცნიერებების წინაშე არსებულ გამოწვევათა შესახებ: ევროპისმცოდნეობა, საჯარო მმართველობა, გლობალიზაცია და ეკონომიკა, მედიასაშუალებების თავისუფლების საკითხი, რელიგია და თანამედროვე მსოფლიო.
კონფერენცია მონაწილეებს საშუალება მისცემს, ნაყოფიერად გაცვალონ ინფორმაცია ჩამოთვლილ სფეროებში მათ მიერ განხორციელებული კვლევების შესახებ. იმავდროულად, ქართველ მეცნიერებს საერთაშორისო კვლევებში ინტეგრირების შესაძლებლობას მისცემს, რასაც უზრუნველყოფს მათი მოხსენებების ფრანგულ და ინგლისურ ენაზე წარდგენა და ქართულ ენაზე წაკითხულ მოხსენებათა ფრანგულ/ინგლისურ ენაზე თარგმანი. ეს კი უზრუნველყოფს ქართველ მეცნიერთა შრომების პოპულარიზაციას საერთაშორისო არენაზე.
კონფერენცია ხელს შეუწყობს აგრეთვე მსოფლიოს სხვადასხვა უნივერსიტეტს შორის კონტაქტების დამყარებას მომავალში ერთობლივი სამეცნიერო კვლევების განვითარებისა და ერთობლივი სასწავლო პროგრამების შექმნის მიზნით. კონფერენციის მასალები გამოქვეყნდება 2018 წლის აგვისტოში ჟურნალ ”Études interdisciplinaires en Sciences humaines”-ის (ინტერდისციპლინარული კვლევები ჰუმანიტარულ მეცნიერებებში) მე-5 ნომერში.
კონფერენციის პერიოდში გაიმართება რეგიონული სადოქტორო კოლეჯის დაარსების 5 წლისთავისადმი მიძღვნილი ღონისძიებები. ამასთან, ხელი მოეწერება თანამშრომლობის მე-4 შეთანხმებას მორიგი 5-წლიანი პერიოდისათვის ილიას სახელმწიფო უნივერსიტეტსა და პოლ ვალერის უნივერსიტეტ მონპელიე 3-ს შორის. ასევე გაიმართება საერთაშორისო ასოციაციის AFELSH (ფილოლოგიისა და ჰუმანიტარულ მეცნიერებათა ფაკულტეტებისა და დაწესებულებების ასოციაცია) ახლად არჩეული აღმასრულებელი კომიტეტის შეკრება.
კონფერენციის მონაწილეთა სია, პროგრამა და მოხსენებების თეზისები იხ. კონფერენციის საიტზე: colloque5codfreurcor.iliauni.edu.ge
კონფერენციის სამუშაო ენები: ქართული, ფრანგული, ინგლისური, რუმინული, იტალიური.
დრო: 3-5 ოქტომბერი, 2017
ადგილმდებარეობა: E 405 აუდიტორია (ქაქუცა ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

სემინარი: „Mendeley – სამეცნიერო საქმიანობის გაუმჯობესება ელექტრონული რესურსების გამოყენებით“
2017-10-02 16:00
2 ოქტომბერს, 16:00 საათზე, ილიას სახელმწიფო უნივერსიტეტის E 307 აუდიტორიაში ილიას სახელმწიფო უნივერსიტეტის ბიბლიოთეკა, შოთა რუსთაველის ეროვნული სამეცნიერო ფონდი და მსოფლიოში აღიარებული საგამომცემლო კომპანია ელსევიერი (Elsevier) თბილისის მეცნიერებისა და ინოვაციების ფესტივალის ფარგლებში გიწვევთ სემინარზე: „Mendeley – სამეცნიერო საქმიანობის გაუმჯობესება ელექტრონული რესურსების გამოყენებით“.
პროგრამა Mendeley გამოიყენება სამეცნიერო ნაშრომების ორგანიზებისა და გაზიარებისთვის. მისი ონლაინვერსია კი წარმოადგენს აკადემიურ სოციალურ ქსელს, რომელსაც მსოფლიოს მასშტაბით სამ მილიონზე მეტი მკვლევარი იყენებს.
სემინარი საინტერესო იქნება საუნივერსიტეტო/აკადემიური ბიბლიოთეკის თანამშრომლებისთვის.
სემინარზე დასწრების მსურველებმა, გთხოვთ, შეავსოთ მარტივი სარეგისტრაციო ფორმა, რომელიც მოცემულია ბმულზე
შეხვედრის დრო: 2 ოქტომბერი, 16:00 საათი
ადგილმდებარეობა: E 307 აუდიტორია (ქაქუცა ჩოლოყაშვილის N3/5), ილიას სახელმწიფო უნივერსიტეტი

პირველკურსელების მიღების ცერემონია – WELCOME PARTY 2017
2017-09-30 18:00
ილიას სახელმწიფო უნივერსიტეტის პირველკურსელების მიღებისა და დაჯილდოების ცერემონია 30 სექტემბერს, 18:00 საათზე, ვაკის პარკში, ილიაუნის მეექვსე სამეცნიერო პიკნიკზე გაიმართება.
ეროვნული გამოცდების შედეგების მიხედვით სხვადასხვა ფაკულტეტის ოთხ ყველაზე მაღალრეიტინგულ სტუდენტს ილიაუნი, ტრადიციულად, ლეპტოპებით დააჯილდოებს. უმაღლესი რეიტინგის მქონე სტუდენტს vici • ვიცი სპეციალურ საჩუქარს უმზადებს. ცერემონიის მონაწილე სხვა სტუდენტებს კი vici • ვიცი-ის პრომოსაჩუქრები დახვდებათ.
პირველკურსელებს სასწავლო წლის დაწყებას მიულოცავს ჯგუფი MokuMoku. vici • ვიცი კი მათ იწვევს ჯგუფ „არას“ კონცერტზე.
ილიას სახელმწიფო უნივერსიტეტი წელს მეექვსედ ატარებს სამეცნიერო პიკნიკს. სპეციალურად გაშლილი კარვები დაეთმობა უნივერსიტეტებს, არასამთავრობო ორგანიზაციებს, კერძო სასწავლო დაწესებულებებს, სკოლებს, მათ შორის, საქართველოს სხვადასხვა რეგიონიდან, რომლებიც საინტერესო ექსპერიმენტებს ჩაატარებენ და ინტერაქციულ გამოფენებს წარმოადგენენ. გაიმართება პიკნიკისთვის სპეციალურად დადგმული სპექტაკლი „ყვავილების ალქიმია“. სცენა ასევე დაეთმობა „ექსპერიმენტორიუმს“, რომელიც სახალისო შოუპროგრამას წარმოადგენს. მოეწყობა სამეცნიერო კაფე, სადაც ილიაუნის მეცნიერები წაიკითხავენ ლექციებს.
პიკნიკის მთავარი ამოცანაა, სახალისო ფორმით წარმოაჩინოს თანამედროვე მეცნიერების მიღწევები, განსაკუთრებით – საბუნებისმეტყველო დისციპლინებში და, უპირველესად, განკუთვნილია სკოლის ასაკის მოზარდებისთვის, თუმცა საინტერესო იქნება ნებისმიერი ასაკის მონაწილეებისთვისაც.
წელს ილიაუნის სამეცნიერო პიკნიკი საქართველოს განათლებისა და მეცნიერების სამინისტროს მიერ ორგანიზებული მეცნიერებისა და ინოვაციების თბილისის ფესტივალის ფარგლებში ჩატარდება.
სამეცნიერო პიკნიკი ვაკის პარკში 11:00 საათზე გაიხსნება და მთელი დღით უმასპინძლებს დამთვალიერებლებს, 18:00 საათზე კი მთავარი სცენა პირველკურსელთა მიღების ცერემონიას დაეთმობა.
გილოცავთ ილიაუნელობას!

პროფესორ სუზანე ფრანკის საჯარო ლექცია: "History and Legacy of the Russian Geo-Ideology called Eurasianism"
2017-09-29 19:00
29 სექტემბერს, პარასკევს, 19:00 საათზე, ილიას სახელმწიფო უნივერსიტეტის A 101 აუდიტორიაში ბერლინის ჰუმბოლდტის უნივერსიტეტის პროფესორი სუზანე ფრანკი წაიკითხავს მოხსენებას: “History and Legacy of the Russian Geo-Ideology called Eurasianism”.
მომხსენებლის შესახებ
სუზანე ფრანკი არის ბერლინის ჰუმბოლდტის უნივერსიტეტის რუსული ლიტერატურის პროფესორი. ის მრავალი წელია იკვლევს რუსულ იმპერიულ ნარატივებს.
მისი მოხსენება ეხება ერთ-ერთ მთავარ თანამედროვე რუსულ იმპერიულ ნარატივს, რომელიც „ევრაზიული თეორიის“ სახელითაა ცნობილი. მოხსენებაში საუბარი იქნება ამ ნარატივის წარმოშობასა და გეოპოლიტიკურ თუ იდეოლოგიურ ასპექტებზე
დრო: 29 სექტემბერი, 19:00 საათი
ადგილმდებარეობა: აუდიტორია A 101 (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ სტანისლავ შექშნიას საჯარო ლექცია: ''Athletic CEO Leadership for Turbulent Times''
2017-09-29 18:30
29 სექტემბერს, 18:30 საათზე, ილიას სახელმწიფო უნივერსიტეტის E207 აუდიტორიაში პროფესორი სტანისლავ შექშნია წაიკითხავს საჯარო ლექციას სახელწოდებით: ”Athletic CEO Leadership for Turbulent Times”.
მომხსენებლის შესახებ
პროფესორი შექშნია მსოფლიოს ერთ-ერთი წამყვანი ბიზნესსკოლის (INSEAD – INSTITUTE EUROPEEN D’ ADMINISTRATION DES AFFAIRS) აფილირებული პროფესორია მეწარმეობის დარგში. მისი კვლევის ინტერესის სფეროა ლიდერობის განვითარება, დამწყები ორგანიზაციებისა და ბაზრების ეფექტური მართვა, კორპორაციული მართვის საკითხები. პროფესორი შექშნია მრავალი წიგნის ავტორი, თანაავტორი და რედაქტორია. მის პუბლიკაციათა შორია არის: „თავისუფალი ადამიანების მენეჯმენტი“ (2015).
სამუშაო ენა: ინგლისური
დრო: 29 სექტემბერი, 18:30 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საჯარო შეხვედრა: „რას ნიშნავს, იყო გიდი პარიზის მუზეუმებში – თანამედროვე მოთხოვნები“
2017-09-29 14:00
29 სექტემბერს, 14:00 საათზე, ილიას სახელმწიფო უნივერსიტეტის E207 აუდიტორიაში ილიას სახელმწიფო უნივერსიტეტის ბიზნესის სკოლის ინიციატივით გაიმართება საფრანგეთის გიდების ეროვნული ფედერაციის წევრის, გარი საფარიანის, საჯარო შეხვედრა: „რას ნიშნავს, იყო გიდი პარიზის მუზეუმებში – თანამედროვე მოთხოვნები“.
მომხსენებლის შესახებ
გარი საფარიანი ტურიზმის სფეროში 2008 წლიდან მუშაობს. იგი არის საფრანგეთის ეროვნული გიდი-თარჯიმანი, კონფერანსიე (ლექტორი). 2010 წლიდან – საფრანგეთის კულტურისა და ტურიზმის სამინისტროების მიერ გაცემული გიდის დიპლომისა და ბარათის მფლობელი. დამთავრებული აქვს ნანტერის უნივერსიტეტი (პარიზი). 2014-2017 წ.წ. საფრანგეთის რუსულენოვანი გიდების ასოციაციის ვიცეპრეზიდენტია. გარი საფარიანი არის ორსეს მუზეუმის მუდმივი შტატის გიდი. კომპეტენცია: ლუვრი, ორსეს მუზეუმი, პომპიდუსა და პიკასოს მუზეუმები, შუა საუკუნეების მუზეუმი, მარმოტანის, ჟაკემან ანდრეს და ორანჟერეიის მუზეუმები, მონეს სახლი, აგრეთვე ვერსალის, შანტიის, ფონტენბლოს სამეფო სასახლეები, პარიზის ისტორიული ძეგლები და კვარტლები.
გარი საფარიანი თბილისელია, საინტერესო პროფესიული ბიოგრაფიისა და ფართო განათლების მქონე ადამიანი, თავისუფლად საუბრობს 7 ენაზე. იგი მსმენელს გაუზიარებს მუზეუმისა და კულტურის ძეგლების გიდ-ტურებთან დაკავშირებულ მრავალწლიან გამოცდილებას, აგრეთვე საფრანგეთში გიდს სერტიფიკატის მისაღებად რა კვალიფიკაცია მოეთხოვება და როგორია მისი მუშაობის სპეციფიკა.
შეხვედრა საინტერესო იქნება მუზეუმებსა და კულტურული მემკვიდრეობის ძეგლებთან პროფესიულად დაკავშირებული პირებისთვის.
დრო: 29 სექტემბერი, 14:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ ალიონა ლედენიოვას საჯარო ლექცია:„სამყარო ქვემოდან: მასალები გლობალური არაფორმალობის პროექტიდან"
2017-09-28 18:30
28 სექტემბერს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ საბჭოთა და პოსტსაბჭოთა რუსული პოლიტიკისა და საზოგადოების აღიარებული მკვლევარი, პროფესორი, ალიონა ლედენიოვა წაიკითხავს საჯარო ლექციას თემაზე: „სამყარო ქვემოდან: მასალები გლობალური არაფორმალობის პროექტიდან”.
მომხსენებლის შესახებ
ალიონა ლედენიოვა ლონდონის საუნივერსიტეტო კოლეჯის პროფესორია და რუსეთში არაფორმალური მმართველობის მსოფლიო დონის ექსპერტად მიიჩნევა. მისი ინტერესების სფერო მოიცავს კორუფციას, ეკონომიკურ დანაშაულებს, რუსეთის არაფორმალურ მმართველობას, კორპორაციული მართვის არაფორმალურ პრაქტიკასა და პატრონ-კლიენტურ ურთიერთობებს რუსეთსა და მსოფლიოს სხვა ქვეყნებში.
სამუშაო ენა: ინგლისური
დრო: 28 სექტემბერი, 18:30 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სემინარი: „ბიზნესი მდგრადი განვითარების მიზნებისთვის“
2017-09-28 18:00
СSR კვირეულის ფარგლებში 28 სექტემბერს, 18:00 საათზე, ილიას სახელმწიფო უნივერსიტეტის E207 აუდიტორიაში გაიმართება სემინარი-შეხვედრა მდგრადი განვითარების მიზნების შესახებ, რომელსაც კლუბის სამდივნოს წევრი სალომე ზურაბიშვილი გაუწევს ფასილიტაციას. თემის ირგვლივ ფართო დისკუსიაში ჩაერთვებიან როგორც CSR კლუბის წევრი ორგანიზაციები, ასევე სტუდენტები.
გაეროს მდგრადი განვითარების მიზნების (SDG) მიღწევა შეუძლებელია ბიზნესსექტორის ჩართულობის გარეშე. მათი იმპლემენტაცია არა მხოლოდ მსოფლიოს სოციალური და ეკონომიკური მდგომარების გასაუმჯობესებლად არის საჭირო, არამედ ბიზნესს ეხმარება, იყოს უფრო პასუხისმგებლიანი და, შესაბამისად, მზარდიც. აქედან გამომდინარე, მნიშვნელოვანია მდგრადი განვითარების მიზნების არსის სწორად გაგება და იმის გააზრებაც, თუ როგორ შეუძლია ბიზნესს ჩაერთოს მიზნების მიღწევის საქმიანობაში და როგორ გამოიყენოს ეს ყველაფერი საკუთარი წარმატებისთვის.
CSR კვირეულის ფარგლებში, რომელიც კორპორაციული სოციალური პასუხისმგებლობის კლუბის ორგანიზებით წელს 26-29 სექტემბერს გაიმართება, უკვე გაიმართა დისკუსია-ლანჩი ქალთა გაძლიერების საკითხებზე და მასტერკლასი შშმ პირების დასაქმების პერსპექტივებზე. ამასთან იგეგმება წევრების საერთო კრება მიმდინარე და სამომავლო აქტუალურ საკითხებზე.

მარკუს პენელის სემინარებისა და შეხვედრების ციკლი
2017-09-28 16:00
28 სექტემბრიდან 2 ოქტომბრამდე ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის არქიტექტურის პროგრამას ეწვევა მარკუს პენელი, O&O Baukunst-ის ბერლინის ოფისის ხელმძღვანელი. მარკუს პენელი სტუდენტებისათვის ჩაატარებს სპეციალურ სემინარს: ”Public Street for Public Life”. სემინარის მიზანია, არქიტექტურისა და ურბანული დაგეგმარების მიმართულებით მომუშავე სტუდენტებმა შეისწავლონ ურბანული დაგეგმარების პრინციპები, თავისებურებები და ეს ცოდნა შემდგომი განვითარებისთვის გამოიყენონ. 3 დღის განმავლობაში სტუდენტები შეასრულებენ მოცემულ დავალებებს მარკუს პენელის ხელმძღვანელობით. საბოლოო ნამუშევრები გამოიფინება ილიაუნის არქიტექტურის პროგრამის სივრცეში. სემინარში მონაწილეობა შეუძლიათ არქიტექტურის მიმართულების მე-3 და მე-4 კურსის ბაკალავრებსა და მაგისტრებს.
ვიზიტის ფარგლებში მარკუს პენელი შეხვდება პრაქტიკოს არქიტექტორებს, ურბანისტებსა და მომიჯნავე სპეციალისტებს. გაიმართება საჯარო დისკუსია თემაზე: ”Public Street for Public Life”. ასევე გაიმართება შეხვედრა ქ. თბილისის მუნიციპალიტეტის არქიტექტურის სამსახურის თანამშრომლებთან. პროექტი ხორციელდება ქ. თბილისის მერიის განათლების, სპორტისა და ახალგაზრდულ საქმეთა საქალაქო სამსახურის ფინანსური მხარდაჭერით.
მარკუს პენელი სწავლობდა ბერლინის ტექნიკურ უნივერსიტეტში TU Berlin. 90-იან წლებში მუშაობდა ნიუ იორკში სტივენ ჰოლთან, Arup Associates და პიტერ იზენმანთან. 1997 წლიდან მუშაობს ბერლინში O&O Baukunst-ის ჯგუფთან ერთად. 2011 წელს გახდა ბერლინის სახელოსნოს პარტნიორი და ხელმძღვანელი. მის საქმიანობაში შედის სტრატეგიული განვითარების, ურბანული და არქიტექტურული პროექტების შემუშავება და ხელმძღვანელობა. მისი ვრცელი ბიოგრაფია შეგიძლიათ იხილოთ საიტზე www.ortner-ortner.com
ღონისძიებების განრიგი:
სემინარი სტუდენტებისთვის: ”Public Street for Public Life”
დრო: 28 სექტემბერი, 14:00 საათი
29, 30 სექტემბერი, 10:00 საათი
ადგილმდებარეობა: H 111 აუდიტორია (H კორპუსთან შემოსასვლელი ჩოლოყაშვილის გამზ., 3/5 ეზოდან), ილიას სახელმწიფო უნივერსიტეტი

შეხვედრა ქ. თბილისის მუნიციპალიტეტის არქიტექტურის სამსახურის თანამშრომლებთან
დრო: 29 სექტემბერი, 11:00 საათი
ადგილმდებარეობა: თბილისის მერია

საჯარო ლექცია და შეხვედრა არქიტექტორებთან, დისკუსია ქალაქგეგმარებით პრობლემებზე
დრო: 2 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
ლექციებისა და შეხვედრების სამუშაო ენა: ინგლისური
დასწრება თავისუფალია.

საერთაშორისო კონფერენცია: „ჩვენი იდუმალი მზე: მაგნიტური კავშირი მზის წიაღსა და ატმოსფეროს შორის“
2017-09-25 10:00
2017 წლის 25-29 სექტემბერს თბილისში, სასტუმრო „ტიფლის პალასში“, ილიას სახელმწიფო უნივერსიტეტის აბასთუმნის ასტროფიზიკური ობსერვატორიის ორგანიზებით გაიმართება საერთაშორისო კონფერენცია „ჩვენი იდუმალი მზე: მაგნიტური კავშირი მზის წიაღსა და ატმოსფეროს შორის“ (Our mysterious Sun: magnetic coupling between solar interior and atmosphere). კონფერენციის ფინანსურ მხარდაჭერას უზრუნველყოფს შოთა რუსთაველის ეროვნული სამეცნიერო ფონდი.
კონფერენციის მიზანია მიმოიხილოს მზისა და ჰელიოსფეროს ფიზიკის კვლევაში ბოლო წლებში მიღწეული შედეგები, არსებული პრობლემები და დასახოს ამ პრობლემების გადაჭრის გზები. ასევე ხელი შეუწყოს ქართველ მეცნიერთა საერთაშორისო კვლევაში შემდგომ ჩართულობას და ახალი სამეცნიერო კონტაქტების დამყარებას მსოფლიოს წამყვან მეცნიერებსა და კვლევით ინსტიტუტებთან.
კონფერენციის საერთაშორისო სამეცნიერო კომიტეტია:

Roberto Bruno (რომის ჰელიოფიზიკის ინსტიტუტის განყოფილების ხელმძღვანელი, იტალია)
Mats Carlsson (ოსლოს უნივერსიტეტის პროფესორი, ნორვეგია)
Arnold Hanslmeier (გრაცის უნივერსიტეტის პროფესორი, ავსტრია)
Laurent Gizon (მაქს პლანკის ინსტიტუტის დირექტორი, გერმანია)
Mihalis Mathioudakis (ბელფასტის უნივერსიტეტის პროფესორი, დიდი ბრიტანეთი)
Scott McIntosh (High-Altitude Observatory-ის დირექტორი, აშშ)
Kris Murawski (მარია კიურის უნივერსიტეტის პროფესორი, პოლონეთი)
Valery Nakariakov (ვორვიკის უნივერსიტეტის პროფესორი, დიდი ბრიტანეთი)
Leon Ofman (NASA-ს მთავარი სპეციალისტი და კოლუმბიის უნივერსიტეტის პროფესორი, აშშ)
Ramón Oliver (ბალეარის კუნძულების უნივერსიტეტის პროფესორი, ესპანეთი)
Stefaan Poedts (ლუვენის უნივერსიტეტის პროფესორი, ბელგია)
Teimuraz Zaqarashvili (ილიას უნივერსიტეტის პროფესორი და აბასთუმნის ასტროფიზიკური ობსერვატორიის მკვლევარი, კონფერენციის ორგანიზატორი)

კონფერენციას დაესწრებიან მსოფლიოს სხვა წამყვანი მეცნიერებიც:

Holly Gilbert (NASA–ს გოდარდის სახელობის კოსმოსური ფრენების ცენტრის დირექტორის მოადგილე, აშშ)
Sami Solanki (მაქს პლანკის ინსტიტუტის დირექტორი, გერმანია)
Bart De Pontieu (სამეცნიერო თანამგზავრ IRIS-ის ხელმძღვანელი, აშშ)
Terry Kucera (NASA-ს მთავარი სპეციალისტი, აშშ)
Manolo Collados (მომავალი 4-მეტრიანი ტელესკოპის სამეცნიერო ხელმძღვანელი, ესპანეთი)
Mausumi Dikpati (High-Altitude Observatory-ის მთავარი სპეციალისტი, აშშ)
Mark Miesch (High-Altitude Observatory-ის მთავარი სპეციალისტი, აშშ)
Francesca Zuccarello (კატანიის უნივერსიტეტის პროფესორი, იტალია)
Javier Trujillo Bueno (კანარის ასტროფიზიკური ინსტიტუტის მთავარი სპეციალისტი, ესპანეთი)

კონფერენციაზე მოხსენებებს გააკეთებენ სხვა მკვლევრები და ახალგაზრდა მეცნიერები მსოფლიოს სხვადასხვა ქვეყნიდან.
მზე არის ჩვენი ყველაზე მნიშვნელოვანი ციური სხეული. მასზე დამოკიდებულია სიცოცხლე დედამიწაზე. მზე უდიდეს გავლენას ახდენს დედამიწასა და საპლანეტთაშორისო სივრცეზე. მზეზე მიმდინარე მოვლენების (ამოფრქვევები, ანთებები, ტორნადოები) შედეგად ამოიფრქვევა მილიარდობით ტონა ნივთიერება. ეს ნივთიერები აღწევს დედამიწამდე და იწვევს გეომაგნიტურ ქარიშხლებს, რომლებიც მოქმედებენ კოსმოსურ თანამგზავრებზე, ტელესაკომუნიკაციო სისტემებსა და ადამიანის ჯანმრთელობაზე. შესაბამისად, თანამედროვე ცივილიზებული ცხოვრება მჭიდროდ არის დაკავშირებული მზეზე მიმდინარე მოვლენებთან. ამიტომ ამ მოვლენების შესწავლასა და წინასწარმეტყველებას უდიდესი მნიშვნელობა აქვს ჩვენი ცივილიზაციის მომავალი სამეცნიერო-ტექნიკური პროგრესისთვის.
აბასთუმნის ასტროფიზიკურ ობსერვატორიაში მზეს რამდენიმე ათეული წელია აკვირდებიან რამდენიმე სამზეო ტელესკოპის საშუალებით. დღესაც ჩვენი მეცნიერები, უცხოელ წამყვან მკვლევრებთან თანამშრომლობით, შეისწავლიან ჩვენს საიდუმლოებით მოცულ უმნიშვნელოვანეს ციურ სხეულს.
კონფერენციის დეტალური პროგრამა იხილეთ ბმულზე: http://scientific-programme/
დრო: 25-29 სექტემბერი
ადგილმდებარეობა: სასტუმრო „ტიფლის პალასი“ (გორგასლის ქ. N3)
სამუშაო ენა: ინგლისური

პროფესორ არნოლდ ჰანსლმაიერის საჯარო ლექცია: „ნათელი და ბნელი სამყარო“
2017-09-22 18:00
22 სექტემბერს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება გრაცის კარლ-ფრანცენის უნივერსიტეტის (Karl-Franzens-Universität Graz, Austria) პროფესორ არნოლდ ჰანსლმაიერის (Arnold Hanslmeier) საჯარო ლექცია და ასტრონომიის სახელმძღვანელოსა და სამეცნიერო-პოპულარული წიგნების პრეზენტაცია. ეს წიგნები საჩუქრად გადაეცემა ილიას სახელმწიფო უნივერსიტეტის ბიბლიოთეკას.
ლექციის თემა: ნათელი და ბნელი სამყარო
რა არის თანამედროვე ასტროფიზიკის აღმოჩენები? რაზე შეგვიძლია დაკვირვება და რაზე – არა? სამყარომ, კოსმოსმა ყველა უძველესი კულტურა მოხიბლა და ინტერესით აღავსო. დღეს შეგვიძლია სამყაროში ჩვენს ადგილთან, ვარსკვლავების მანძილთან, ვარსკვლავურ ევოლუციასთან დაკავშირებულ კითხვებს პასუხი გავცეთ. მეცნიერებმა აღმოაჩინეს სხვა ვარსკვლავების გარშემო პლანეტებიცა და მატერიაც კი, რომელსაც, სავარაუდოდ, არ აქვს კონტაქტი დანარჩენ სამყაროსთან. ლექცია წარმოგიდგენთ, რამდენად საინტერესო და აღმაფრთოვანებელი შეიძლება იყოს თანამედროვე ასტროფიზიკა და როგორ აღწევენ ასტროფიზიკოსები შედეგებს. გაჩნდა ბევრი ახალი კითხვაც, რომელთაგან ერთ-ერთი ყველაზე აქტუალურია: მარტო ვართ ამ სამყაროში?
მომხსენებლის შესახებ
არნოლდ ჰანსლმაიერი 2005 წლიდან არის კომპიუტერული ასტროფიზიკის სრული პროფესორი გრაცის უნივერსიტეტის ფიზიკის ინსტიტუტში (ავსტრია); ამავე ინსტიტუტის ასტროფიზიკის განყოფილების უფროსი, ასევე ასტრონომიის ინსტიტუტისა და ფიზიკის ინსტიტუტის ყოფილი უფროსი; სხვადასხვა დროს მუშაობდა: კანარის ასტროფიზიკის ინსტიტუტში; გახლდათ მიწვეული მეცნიერი კიპენჰიუერის ინსტიტუტსა და ევროპის კოსმოსური კვლევებისა და ტექნოლოგიის ცენტრში (ESTEC) (ნიდერლანდები). კვლევის ფარგლებში ესტუმრა სლოვაკეთსა და ხორვატიას, ასევე – ინდოეთის ეროვნულ ობსერვატორიას, ბანგალორსა და ჩიკაგოს უნივერსიტეტს; როგორც მიწვეული ლექტორი, ატარებდა ლექციებს ჰარვარდის უნივერსიტეტში; მას ეკუთვნის 400-ზე მეტი ჩანაწერი აერონავტიკისა და კოსმოსური სივრცის კვლევის ეროვნულ სამმართველოსა (NASA)და ასტროფიზიკის მონაცემთა სისტემაში (ADS), 215 რეფერირებული პუბლიკაცია; არის ასტროფიზიკის 8 სახელმძღვანელოსა და 12 პოპულარული სამეცნიერო წიგნის ავტორი. არნოლდ ჰანსლმაიერის კვლევის სფეროებია: მზის ფიზიკა – მაღალი რეზოლუციის მზის ფიზიკა, ფოტოსფერო, კონვექცია, დინამიკა, ქვემო ქრომოსფერო, შოკის გავრცელება, მზის ციკლი, მზე, როგორც ვარსკვლავი; ფიზიკა – არაწრფივი დინამიკა, საერთო ფარდობითობის თეორია; ასტრობიოლოგია – ექსტრასოლარული პლანეტები, სოლარული ანალოგები; ექსტრაგალაქტიკური ასტროფიზიკა – კვაზარი და გრავიტაციული ლინზა, შავი მატერია და საერთო ფარდობითობა.
სამუშაო ენა: ინგლისური
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დრო: 22 სექტემბერი, 18:00 საათი
დასწრება თავისუფალია.
